1.OZADJE

Cilj Uredbe (EU) 2019/125 je s prepovedmi ali omejevanjem trgovine z določenim blagom preprečevati izvrševanje smrtne kazni na eni strani ter mučenje in drugo kruto, nečloveško ali poniževalno ravnanje ali kaznovanje na drugi strani v državah zunaj EU. Uredba razlikuje med blagom, ki:

–je neločljivo povezano z zlorabo in se z njim nikakor ne sme trgovati (Priloga II) ali

–lahko ima zakonit namen, na primer oprema za kazenski pregon (Priloga III) in blago za terapevtske namene (Priloga IV).

Za trgovino s takim blagom veljajo nekatere omejitve. Uredba določa zlasti naslednje:

I.Za blago, navedeno v Prilogi II, ki je praktično uporabno zgolj za izvršitev smrtne kazni, mučenje ali drugo kruto, nečloveško ali poniževalno ravnanje ali kaznovanje, prepoveduje uvoz v EU, izvoz iz nje in tranzit prek nje. Prepovedano je tudi zagotavljanje tehnične pomoči, povezane s takim blagom, zlasti vključno z usposabljanjem za njegovo uporabo. Prav tako je prepovedano oglaševanje takega blaga v tiskanih medijih, na internetu, na televiziji ali radiu in razstavljanje ali ponujanje za prodajo na razstavi ali sejmu.

II.Za blago iz Priloge III, ki bi lahko bilo uporabljeno za mučenje ali drugo kruto, nečloveško ali poniževalno ravnanje ali kaznovanje, vendar ima lahko tudi druge zakonite namene (kazenski pregon), je potrebno predhodno izvozno dovoljenje, ki se izda za vsak primer posebej. Predhodno izvozno dovoljenje se zahteva tudi za zagotavljanje tehnične pomoči ali posredniške storitve, povezane s to kategorijo blaga.

III.Ureja trgovino z blagom – kemikalijami ali farmacevtskimi snovmi (Priloga IV) –, ki bi se lahko uporabilo za izvršitev smrtne kazni (npr. proizvodi, ki bi se lahko uporabili za usmrtitev oseb z vbrizganjem smrtonosnega odmerka).

V Prilogi I k Uredbi so navedeni organi držav članic, ki lahko v skladu s členom 20 Uredbe odločajo o vlogi za dovoljenje ali izvozniku prepovejo uporabo splošnega izvoznega dovoljenja Unije. Seznami prepovedanega in nadzorovanega blaga so navedeni v prilogah II, III in IV k Uredbi. Priloga V se nanaša na splošno izvozno dovoljenje Unije (del 1 se nanaša na „Blago“, del 2 pa na „Namembne države“).

2.PRAVNA PODLAGA

V skladu s členom 29 Uredbe (EU) 2019/125 se na Komisijo prenese pooblastilo za sprejemanje delegiranih aktov za spremembo prilog I, II, III, IV, V, VI, VII, VIII in IX k Uredbi. To poročilo je zahtevano na podlagi člena 29(2) Uredbe (EU) 2019/125. V skladu z navedenim členom se pooblastilo za sprejemanje delegiranih aktov prenese na Komisijo za obdobje petih let od 16. decembra 2016, Komisija pa mora pripraviti poročilo o prenosu pooblastila najpozneje devet mesecev pred koncem petletnega obdobja.

3.IZVAJANJE PRENOSA POOBLASTILA

Odkar je bilo leta 2016 na Komisijo preneseno pooblastilo za sprejemanje delegiranih aktov, ga je Komisija, kakor je opisano v nadaljevanju, uporabila trikrat:

a)Z DELEGIRANO UREDBO KOMISIJE (EU) 2018/181 z dne 18. oktobra 2017 je bila Priloga V spremenjena tako, da so bili na seznam namembnih držav, za katere se uporablja splošno izvozno dovoljenje Unije, dodani Dominikanska republika, São Tomé in Príncipe ter Togo. Veljati je začela 14. februarja 2018, dan po objavi v Uradnem listu Evropske unije.

c)Z DELEGIRANO UREDBO KOMISIJE (EU) 2021/139 z dne 4. decembra 2020 je bila spremenjena navedba Združenega kraljestva v Prilogi I k Uredbi. Spremenjena je bila tudi Priloga V tako, da je bilo na seznam namembnih držav, za katere se uporablja splošno izvozno dovoljenje Unije, dodano Združeno kraljestvo. Začela je veljati peti dan (13. februar 2021) po objavi v Uradnem listu Evropske unije.